Verdagte vas ná jong man se dood by nagklubShane Boruchowitz. Foto: Facebook Maroela Media het vroeër berig Boruchowitz was Woensdagaand saam met sy broer, Brendan (19), en ŉ groep vriende na Ty’s Nightclub in Menlyn Square in die ooste van Pretoria. Toe die groep omstreeks 01:00 die klub verlaat het, het ŉ bakleiery glo tussen twee ander klubgangers en Shane se vriende uitgebreek. Uitsmyters het glo op die groep toegesak, hulle begin slaan en Shane is twee keer met ŉ mes gesteek. Hy is op die toneel dood. Kapt. Tsekiso Mofokeng, woordvoerder van die polisie, het gesê die man sal in die Pretoria-streekshof verskyn op ŉ aanklag van moord. Mofokeng wou nie bevestig of die verdagte ŉ uitsmyter by die nagklub is nie. “Al wat ek in hierdie stadium kan sê, is dat ons iemand in hegtenis geneem het. Ons sal sy naam bekendmaak sodra hy in die hof verskyn het,” het hy gesê. Gene Kotton, ŉ privaat speurder wat deur die familie genader is om die saak te ondersoek, het egter aan Maroela Media bevestig dat die beskuldigde wel ŉ uitsmyter by die klub is. “Soos ek verstaan, kon daar op beeldmateriaal wat vanaf die sekuriteitskameras verkry is, gesien word hoe hy vir Shane slaan,” het hy gesê. “Hy is nie die een wat vir Shane met die mes gesteek het nie, maar hy is eintlik in groter moeilikheid, want die nadoodse ondersoek toon dat Shane dood is weens kopbeserings. So, die houe wat hy vir Shane gegee het, het eintlik sy dood veroorsaak en nie die meswonde nie.” Kotton het gesê hy verneem die ander uitsmyter wat Shane na bewering gesteek het, werk nie by Ty’s Nightclub nie, maar by ŉ ander kuierplek in Menlyn Square. Hy sal na verwagting ook binnekort in hegtenis geneem word. Jannie Oosthuizen, die eienaar van die nagklub, kon nie Maandagoggend vir kommentaar bereik word nie. Boruchowitz, ŉ student by Varsity College, is Vrydag begrawe.